|  |
| --- |
|  |
|  |
|  |
|  |

SM/HKO
Janne Juujärvi

SM PO lausunto HKOlle

HKO:n lausuntopyyntö 31.5.2021

Valtiovarainministeriö 28.5.2021; VN1236/2021

Valtiovarainministeriö on pyytänyt sisäministeriön lausuntoa luonnoksesta hallituksen esitykseksi valtionavustuslain muuttamisesta.

Esityksessä ehdotetaan muutettavaksi valtionavustuslakia (688/2001) siten, että lakiin lisättäisiin säännökset valtionavustuksen myöntämisen ja maksamisen rajoituksista. Laissa lueteltaisiin olosuhteet, joiden vallitessa valtionavustusta ei ilman erityisen painavaa syytä voisi myöntää tai jolloin avustus voitaisiin jättää myöntämättä.

Valtionavustuslakiin ehdotetaan lisättäväksi säännös valtionapuviranomaisen oma-aloitteisesta tietojen luovuttamisesta toiselle viranomaiselle. Lisäksi lakiin tehtäisiin joitakin teknisluonteisia täsmennyksiä.

Esityksen tavoitteena on asettaa nykyistä selkeämmät ja yhdenmukaisemmat kriteerit valtionavustuksen myöntämisen ja maksamisen rajoituksille. Myöntämisen ja maksamisen rajoituksia koskevat säännökset sekä niihin liittyvät viranomaisten tiedonsaantia ja tietojen luovuttamista koskevat säännökset tukisivat harmaan talouden torjuntaa ja valtionavustustoiminnan vaikuttavuutta.

Sisäministeriön poliisiosasto lausuu asiasta seuraavaa:

Poliisiosasto on osallistunut valtiovarainministeriön koolle kutsumaan työryhmään, jossa on valmisteltu säädösmuutosta. Hallituksen esitysluonnosta valtionavustuslain muuttamisesta pidetään kannatettavana.

Esityksen perusteluteksteissä kohdassa 4.2.2 "vaikutukset valtionavustuksen hakijoihin ja saajiin", edellytetään valtionavustuksen hakijan selostavan, miten on huolehtinut julkisoikeudellisista velvoitteistaan. Tämän on arvioitu myös lisäävän hakijan hallinnollista taakkaa jonkin verran.

Perustelutekstissä voisi olla hyvä tuoda esille velvoitteidenhoitoselvityspalvelun muuttavan nykyistä käytäntöä. Velvoitteidenhoitoselvityksen avulla valtionapuviranomaiset tulevat saamaan kaikki tarvittavat tiedot suoraan kootusti viranomaisten välisellä tiedonvaihdolla. Yritysten hallinnollista taakkaa voidaan keventää poistamalla turhat kyselyt, joihin vastaukset saadaan käyttöönotetun velvoitteidenhoitoselvityksen kautta. Valtionavustuspäätösten tekijöiden kannalta menettely yksinkertaistaa ja selkeyttää asioiden ratkaisuja, koska päätökset perustuvat velvoitteidenhoitoselvityksestä saatuihin tietoihin. Tarvetta yritysten toimittamiin selvityksiin ja erilliseen asiakirjatodisteluun ei velvoitteidenhoitopalvelun käyttöönoton jälkeen ole enää olemassa, koska viranomaiset saavat tarvittavat tiedot kootusti.

Esityksen mukaan eri valtionavustusviranomaisia on noin 90, joita esitys tulee koskettamaan ja mahdollistamaan velvoitteidenhoitoselvitysten käytön tukipäätöksiä tehtäessä. Valtionavuista päättävien henkilöiden määrä on siis todennäköisesti huomattavasti suurempi. Tästä syystä valtionavustusviranomaisten velvoitteidenhoitoselvityspalvelun käyttöönottoon voisi olla hyvä varautua annettavan koulutuksen ja riittävien tukipalveluiden avulla. Harmaan talouden selvitysyksikön nykyiset voimavarat tuskin riittävät näihin toimintoihin. Esityksen taloudelliset vaikutukset olisi syytä tehdä huolella tältä osin, jottei hallituksen esityksen tavoite vesittyisi.

Poliisijohtaja Stefan Gerkman

Poliisitarkastaja Juha Tuovinen

|  |  |
| --- | --- |
| Jakelu | SM HKO Hallinto- ja kehittämisosasto |
| Tiedoksi | SM HKO Hallinto- ja kehittämisosasto, Janne Juujärvi |